  Туспуктэм: vk.com (Удмуртия Книжное-Издательство) Наталия Сильвестрова Удмуртиысь кылбурчилы, «Удмуртия» книгапоттоннилэн чеберлыко литературая редакторезлы Сергей Матвеевлы «Удмурт Элькунысь калык кылбурчи» сӥлы карон ним сётӥзы. Косэтэз Удмуртилэн тӧроез Александр Бречалов кинюртӥз. Ивортодэтъя «Удмуртия» агентстволэн корреспондентэз гожъясез ӟечкыланы ветлӥз. Сергей Матвеев шумпотэ, кылбуръёссэ лыдӟо но дунъяло шуыса. Со дыре ужезлэсь секыт палзэ пусъе. « Кылбур - со капчи уж ӧвӧл. Отчы быдэс сюлэм пуштросэз сётыны кулэ. <…> Со вакчи жанрын, вакчи вылтусын сомында вераны луэ, кудзэ быдэс романын но уд вераськы » Сергей Матвеев, Удмуртиысь калык кылбурчи Творчестволэн та удысэз капчи ӧвӧл ке но, солэсь куштӥськыны уг малпа. Кылбуратэк улыны уг быгаты, вера Серге Матвеев. Кылбуръёсыз пыр аслэсьтыз малпанъёссэ, дунне шоры учкемзэ усьтэ, мылкыдзэ кисьтэ. Кылбурчи быдэс улонзэ творчестволы сётэ. Солэн гожъямъёсыз узырлыко, мур пуштросо, философиен пыӵамын. Сергей Матвеев кадь гожъясьёс Удмуртиын ӧвӧл, пусъе «Удмуртия» книгапоттоннилэн валтӥсь редакторез Георгий Грязев. « Соин вераськиськыны кутскиськод ке, аспӧртэмлыко литература дуннее пыриськод. Туж узыр кылыз солэн. Со интыяз кутыны быгатэ со кылэз, кудӥз усьтэ малпанэзлэсь пуштроссэ. Адямилэн туж паськыт учконэз дунне шоры. <…> Нокинлы со подражать уг кары, со аслаз ӧраз мынэ, аслаз сюрестӥз. Азьланяз но озьы ик мед ужалоз! » Георгий Грязев, «Удмуртия» книгапоттоннилэн валтӥсь редакторез Ватсалом, Сергей Матвеевлэн тыршеменыз «Туала удмурт поэзия», «Туала удмурт проза», «Туала удмурт нылпи литература» антологиос потӥзы. Нош азьвылгес аслаз кылбуръёсыз Россиысь калыкъёслэн кылбуретсылы сӥзем антологие пыризы. Тодэ вайытом, Удмуртиысь кивалтэтлэсь 2023-тӥ ар понна литература премизэ удмурт гожъясьёс басьтӥзы. Тегъёс: кылбурет удмуртъёс Литература данъетъёс Удмуртия  